Vliegverbod kan tot groot afleggings by CemAir leiCemAir (Foto: CemAir, Facebook) Die vakbond Solidariteit het in ŉ skrywe aan Poppy Khoza, direkteur van die Burgerlugvaartowerheid, sy kommer uitgespreek oor die huidige vliegverbod op CemAir, asook afleggings wat moontlik gaan volg. Volgens Johan Botha, adjunkhoofsekretaris van Solidariteit, het die vakbond ŉ kennisgewing ontvang dat die lugredery moontlik sy werksmag met ongeveer 200 werknemers gaan verminder. “Die vliegverbod het nie net ŉ enorme impak op die ekonomie en die volhoubaarheid van CemAir as lugredery nie, maar het ook ŉ verwoestende effek op elke werknemer en hul gesinne.” Hy het bygevoeg Solidariteit is tans in gesprek met CemAir om meer duidelikheid oor die vliegverbod en moontlike afleggings te kry. Solidariteit het ook die Kommissie vir Versoening, Bemiddeling en Arbitrasie (KVBA) genader om tot die saak toe te tree. Die KVBA het reeds die partye laat weet dat hy daarvoor beskikbaar is. “Dit is kommerwekkend wanneer stellings gemaak word wat kan lei tot werksverliese of selfs die moontlikheid dat ŉ besigheid sy deure permanent moet sluit, veral in ons onstuimige ekonomie.” Volgens Botha wil Solidariteit saam met die Suid-Afrikaanse Burgerlugvaartowerheid en CemAir werk om oplossings te vind sodat afleggings voorkom kan word. Die volgende konsultasie met CemAir is voorlopig vir 26 Februarie belê.